Maputo-hawe ‘belê’ in SA sitrusDaar word tans enorme opknappingswerk aan Maputo-hawe gedoen. (Foto: Facebook) Die voortslepende vertragings wat by Suid-Afrikaanse hawens ondervind word, het uitvoerders soos die sitrusbedryf genoop om na alternatiewe te soek. Dit is veral die Kaapstad– en Durban-hawe wat die vrugtebedryf ergerlik maak omdat swak infrastruktuur, arbeidsprobleme en herstelwerk wat nie betyds deur Transnet Port Terminals (TPT) gedoen word nie, die bedryf ernstige skade aandoen. Mitchell Brooke, logistieke ontwikkelingsbestuurder van die Sitruskwekersvereniging (CGA), het vir Maroela Media gesê die uitdagings en probleme by die Durban-hawe gaan nog lank voortduur en daarom het hulle onderhandel dat die Maputo-hawe vir Suid-Afrikaanse sitrusboere oopgemaak word. “Sedert Maart vanjaar het daar reeds tussen 2 500 en 3 000 ton sitrus deur die hawe gegaan wat na die Midde-Ooste en Verre-Ooste verskeep is.” Hy was onlangs weer daar en sê hy is baie beïndruk met die jongste verwikkelinge. “Ek het die Maputo Fruit Terminal (MFT), asook DP World, ŉ internasionale logistieke maatskappy besoek en daar is reeds enorme pogings aangewend om sitrus makliker deur die hawe te kry.” “MFT het ŉ baie netjiese en goed toegeruste terminaal vir die hantering van vragte uit Maputo, wat teen omgewingstemperatuur hanteer word. “DP World het moeite gedoen om verkoelingskepe te huisves deur spesiale infrastruktuur te bou. Dit sluit ŉ wasstasie, inspeksiefasiliteite en stapelwerwe in. Indien daar ŉ kragonderbreking is, neem kragopwekkers oor.” Die Maputo-hawe self ondergaan ook massiewe opknappings aan paaie, kaaimure en kaaioppervlakke en ŉ parate sekerheidsmag pas die hawe op. “Dit was ook baie aangenaam om te sien dat verkoelingskepe slegs ŉ paar honderd meter tussen DP World en MFT hoef te beweeg.” Die drie dienslyne en verskepingsmaatskappye wat die Midde-Ooste en Indië bedien, is onderskeidelik Mozambique India Middle East (MIM) deur ONE Line; Maputo Express (MAX) deur Hapag Lloyd en Maputo, ME & India deur Unifeeder. Al drie het ŉ rotasietyd van 12 dae en ŉ verskepingstyd van 12 dae vir die Midde-Ooste en 16 dae vir Indië. Vir die Verre-Ooste na Singapoer is daar twee dienslyne met hul verskepingsmaatskappye. Die Asia Mozambique Express word deur CMA CGM hanteer en die M Express deur Maersk. Die rotasietyd is sewe dae en die verskepingstyd is 31 dae. Brooke sê die Maputo-hawe en sy rolspelers het ŉ ernstige belegging gemaak om Suid-Afrikaanse sitrus uit te voer en moedig boere aan om die buurland se hawe te gebruik, om volhoubaarheid in die noordelike streke se uitvoere te verseker, gegewe die toenemende druk op die plaaslike logistieke ketting. Volgens hom is uitvoere na die Europese Unie nog nie moontlik nie, aangesien dié handelsgebied vereis dat daar eers verkoelingsgeriewe op ŉ hawe moet wees.